b'\n_START_ARTICLE_\nPenghulu Naam\n_START_SECTION_\nMitos kehebatan Penghulu Naam\n_START_PARAGRAPH_\nMenurut cerita lisan, Penghulu Naam adalah seorang pendekar yang handal dan banyak mempunyai ilmu sakti. Dalam peperangan itu Penghulu Naam bertarung satu lawan satu dengan Raja Melewar. Akhirnya Raja Melewar berjaya membunuh Penghulu Naam. Mayat Penghulu Naam dikebumikan di tanah perkuburan._NEWLINE_Anehnya, keesokan hari Penghulu Naam muncul semula dan mencabar Raja Melewar. Penghulu Naam hidup semula! Dalam pertarungan itu sekali lagi Raja Melewar membunuh Penghulu Naam. Sekali lagi mayat Penghulu Naam dikebumikan._NEWLINE_Esoknya sekali lagi Penghulu Naam hidup semula dan berperang dengan Raja Melewar. Sekali lagi Raja Melewar membunuh Penghulu Naam. Cuma kali ini Raja Melewar bertafakur mencari jalan bagaimana hendak mengalahkan ilmu Penghulu Naam yang boleh hidup semula ini. Akhirnya Raja Melewar mendapat ilham. Kepala Penghulu Naam di pancung terpisah dari badan. Kepalanya di tanam di puncak sebuah bukit manakala badannya di tanam di puncak sebuah bukit lain. Antara dua bukit ini dipisahkan oleh sebatang sungai._NEWLINE_Pada sebelah malamnya penduduk kampung mendengar suara Penghulu Naam melaung-laung memanggil badannya yang tertanam di bukit seberang sungai. Namun badan itu tidak berupaya menyeberang sungai untuk bersambung dengan kepalanya. Khabarnya suara melaung-laung memanggil badan itu berlangsung selama tiga malam. Malam berikutnya tidak kedengaran lagi. Dengan itu matilah Penghulu Naam. Menurut cerita sampai sekarang bukit yang ditanam kepala itu dipanggil Bukit Tempurung (tempurung kepala) dan bukit yang satu lagi dinamakan Bukit Badan.'